ખીચડી ઉપર કંઈ એકલો આપણા દેશનો જ ઇજારો નથી. વિદેશીઓને પણ ખીચડી દાઢે વળગી છે. ઇજિપ્ત, સ્પેન અને ઇટાલી જેવા દેશોમાં પણ ખીચડીના અલગ-અલગ અવતારો લોકપ્રિય છે. ઇટાલીમાં ખીચડીને રિસોતો કહે છે. માછલી, માંસ, શાકભાજી અને ક્રીમની ગ્રેવીમાં ચોખા નાખીને તૈયાર કરેલો રિસોતો માખણ સાથે પીરસવામાં આવે છે. સ્પેનમાં ખીચડીને પાએલા કહે છે. ચોખા, ચિકન, માછલી, લીલી શાકભાજી, કેસર અને રોજમેરીમાંથી બનાવેલા પાએલાને ઘણા સ્પેનિશ રાષ્ટ્રીય પકવાનનો દરજ્જો આપે છે. ઇજિપ્તમાં ૧૯મી સદીમાં અસ્તિત્વમાં આવેલો કોશારી નામનો ખીચડીનો પ્રકાર ચોખા, મેક્રોની, દાળમાંથી બને છે. તેમાં તળેલી ડુંગળી, ચણા, ટામેટા સોસ અને લસણનો વિનેગાર પણ મેળવવામાં આવે છે.